ዛሬ ጨለማ ቢመስልም መንጋቱ አይቀርም!
ኢትዮጵያ በዘመናት የጉዞ ታሪኳ በርካታ ውጣ ውረዶችን አልፋ ዘመናትን ተሻግራለች። የውጭ ወራሪ ጠላትን አሳፍራ መልሳለች፤ በእርስ በእርስ ጦርነቶች ተፈትና አንድነቷን አስጠብቃ ዘልቃለች፤ ርሃብና ቸነፈር አጋጥሟት መከራውን አልፋለች፤ ህዝቧን የተፈታተኑ የተለያዩ ወረርሽኞችን ተቋቁማ ትውልድ እንዲቀጥል አድርጋለች። ዛሬም ኢትዮጵያ በርካታ ፈተናዎች ተጋርጠውባታል። የኮሮና ቫይረስ በዓለም ላይ መከሰቱን ተከትሎ ቫይረሱ በሀገሪቱ ዕድገትና የዜጎች ጤና ላይ አሉታዊ አሻራውን ማሳረፍ ጀምሯል። የቫይረሱ መከሰት ከ2008 ጀምሮ በሀገሪቱ የተከሰተውን አለመረጋጋት ተከትሎ በሁለት እግሩ መቆም ያልቻለውን ኢኮኖሚ ወደ ባሰ አጣብቂኝ ውስጥ እንዳይከተው ስጋት ፈጥሯል። በሌላም በኩል የቫይረሱ ስርጭት ከጊዜ ወደጊዜ እየጨመረ ከመምጣቱ ጋር ተያይዞም የዜጎችን ህይወት የመታደጉ ጉዳይ ፈተና ተጨማሪ ፈተና ሆኗል። በሌላ በኩል የህዳሴ ግድብ ግንባታ ከጫፍ መድረሱና በተለይም በያዝነው የሃምሌ ወር የውሃ ሙሌት ደረጃ ላይ መድረሱ በውጭና በውስጥ ሃይሎች የተቀናጀ ሴራ ሀገሪቱን ፈተና ውስጥ የሚያስገቡ ጥፋቶች እንዲፈጸሙ ምክንያት ሆኗል። በዚህም የታዋቂውን አቀንቃኝ ሃጫሉ ሁንዴሳን ሞት ምክንያት በማድረግ እነዚሁ የጥፋት ሃይሎች በደገሱት ህዝብን ከህዝብ የማጋጨት ተግባር የበርካታ ዜጎች ህይወት ሲጠፋ የዜጎችም ሀብትና ንብረትም በአንድ ጀንበር ወድሟል። ፈተናዎች ሀገሪቱን ከፍተኛ
ዋጋ እያስከፈሏት ነው።
ይህ ሆኖ ግን
መከራና ችግርን ተቋቁሞ
የማለፍ ጥበብን በዘመናት
ሂደት ውስጥ ያዳበረው
ህዝባችን ጨለማውን ተሻግሮ
ነገ ብሩህ ቀን
ማየቱ አይቀርም። በሚፈጠሩ
እኩይ ተግባሮችና በሚያጋጥሙን
ችግሮች ሸብረክ የማይለው
ህዝባችን ነገሮችን ወደ
በጎ እልህና ቁጭት
ለውጦ በአዲስ ጎዳና
ለመጓዝ የትናት ታሪክ
አቅምና ጉልበት ይሆኑታል።
በተለይም የብሄርና የሃይማኖት
አጀንዳ እያነሱ ሊያጫርሱት
የሚፈልጉትን የጥፋት ኃይሎች
ዛሬ በቃ ሊላቸው
ይገባል። የትናንት ከዛም
በፊት የተከሰቱ የጥፋት
ሃይሎች ድግስ ብዙ
ዋጋ አስከፍሎታል። እነሱን
በቃ ለማለትተጨማሪ ጥፋት
አያስፈልግም። ይህ ሲሆን
የጋረደን የጥፋት ጉም
ይገፈፋል፤ የወረሰን ጨለማ
በብርሃን ይተካል። የጠቅላይ
ሚኒስትር ጽሕፈት ቤት
በመልዕክቱ እንዳስቀመጠው፤ ከከባድ
ክረምት ማዶ መልካም
አዲስ ዘመን ቆሞ
እንደሚጠብቀን ሁሉ የሌሊቱን
ግርማ የሚያሸንፍና ጽልመቱን
የሚደመስስ የብርሃን ጸዳል
ማልዶ ወደኛ እንደሚገሠግሥ
ለሁላችንም ግልጽ ነው። ሐምሌ 11,
2012